Марко Ганчев
Еднаква кръвна група бяхме

chitanka.info

Еднаква кръвна група бяхме с татко,

което трябваше да се очаква

без лекарски изследвания, както

надеждата ни също бе еднаква.

От мойта кръв на него му преляха,

за да живее още, но уви —

калинки пъстри само излетяха

от нея из надгробните треви.

Което трябваше да се очаква,

над гроба мисля го в ръка с букет:

кръвта ни колкото да е еднаква,

назад не се прелива, а напред…

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.